CELEX: 62008CN0540
Language: fi
Date: 2008-12-04 00:00:00
Title: Asia C-540/08: Ennakkoratkaisupyyntö, jonka Obersten Gerichtshof (Itävalta) on esittänyt 4.12.2008 — Mediaprint Zeitungs- und Zeitschriftenverlag GmbH & Co. KG v. Österreich -Zeitungsverlag GmbH

21.3.2009   
            
            
               FI
            
            
               Euroopan unionin virallinen lehti
            
            
               C 69/18
            
         Ennakkoratkaisupyyntö, jonka Obersten Gerichtshof (Itävalta) on esittänyt 4.12.2008 — Mediaprint Zeitungs- und Zeitschriftenverlag GmbH & Co. KG v. ”Österreich”-Zeitungsverlag GmbH
   (Asia C-540/08)
   (2009/C 69/33)
   Oikeudenkäyntikieli: saksa
   Ennakkoratkaisua pyytänyt tuomioistuin
   Oberster Gerichtshof
   Pääasian asianosaiset
   
      Kantaja: Mediaprint Zeitungs- und Zeitschriftenverlag GmbH & Co. KG
   
      Vastaaja:”Österreich”-Zeitungsverlag GmbH
   Ennakkoratkaisukysymykset
   
               1)
            
            
               Ovatko sopimattomista elinkeinonharjoittajien ja kuluttajien välisistä kaupallisista menettelyistä sisämarkkinoilla ja direktiivien 84/450/ETY, 97/7/EY, 98/27/EY ja 2002/65/EY sekä asetuksen (EY) N:o 2006/2004 (1) muuttamisesta (sopimattomia kaupallisia menettelyjä koskeva direktiivi) 11.5.2005 annetun Euroopan parlamentin ja neuvoston direktiivin 2005/29/EY 3 artiklan 1 kohta ja 5 artiklan 5 kohta taikka kyseisen direktiivin muut säännökset esteenä sellaiselle kansalliselle lainsäädännölle, jonka mukaan vastikkeettomista lisäeduista ilmoittaminen ja niiden tarjoaminen tai myöntäminen säännöllisesti ilmestyvien painotuotteiden yhteydessä sekä vastikkeettomista lisäeduista ilmoittaminen muiden tavaroiden tai palvelujen yhteydessä on tyhjentävästi mainittuja poikkeuksia lukuun ottamatta kiellettyä ilman, että yksittäistapauksessa olisi arvioitava näiden kaupallisten menettelyjen harhaanjohtavaa, aggressiivista tai muutoin sopimatonta luonnetta, myös silloin, kun kyseisellä lainsäädännöllä ei pyritä pelkästään suojaamaan kuluttajaa vaan sillä on myös sellaisia muita tavoitteita, jotka eivät kuulu kyseisen direktiivin asialliseen soveltamisalaan, kuten tiedotusvälineiden monimuotoisuuden säilyttäminen tai heikomman kilpailijan suojaaminen?
            
         
               2)
            
            
               Jos kysymykseen 1 vastataan myöntävästi:
               Onko sanomalehden hankkimiseen sidoksissa oleva mahdollisuus osallistua kilpailuun sopimattomia kaupallisia menettelyjä koskevan direktiivin 5 artiklan 2 kohdassa tarkoitettu sopimaton kaupallinen menettely pelkästään sen vuoksi, että tämä osallistumismahdollisuus muodostaa ainakin osalle kohdeyleisöä ratkaisevan, vaikkakaan ei ainoan perusteen sanomalehden hankkimiselle?
            
         
      (1)  EUVL L 149, s. 22.